મૃત્યુનો દિવસ આવીને ઉભો રહ્યો. આજે પતિને પલંગ પર સુવડાવ્યા હતા અને અલ્પાબેન એની સામે બેસીને વાંચી રહ્યા હતા. અચાનક પતિ તરફ નજર કરી તો દેખાયુ કે પતિ સતત દિવાલ બાજુ તાકી રહ્યા છે. પતિની સ્થિતી જોઇને જ અલ્પાબેનને ખ્યાલ આવી ગયો કે પતિને વિદાય કરવાનો વખત હવે આવી ચુક્યો છે. એમણે વાંચવાનું બંધ કર્યુ અને પતિ પાસે જઇને કહ્યુ, “ ભગવાનના શરણે જતા પહેલા તમે કરેલી એક ભુલની માફી માંગતા જાવ. તમે મારા નાનાનું અપમાન કરીને એનું દીલ દુ:ખવ્યુ હતુ અને એનો તમને વસવસો છે એ સાચુ ?“ પતિએ હકારમાં માંથુ હલાવ્યુ એટલે અલ્પાબેને કહ્યુ, “તો હવે તમે એમની માફી માંગીને અપરાધભાવમાંથી મુકત થઇ જાવ.” નાનાજી તો દુનિયા છોડીને જતા રહ્યા હતા એટલે ભગવાનનો ફોટો સામે ધરીને એની માફી માંગવાનું કહ્યુ. પતિએ બે હાથ જોડીને દિલથી માફી માંગી અને ભુતકાળમાં કરેલી ભુલની માફી માંગી. આ સિવાય જેનું દિલ દુખવ્યુ હોય એની પણ માફી માંગી.